VEDTEKTER FOR TOPPEN BARNEHAGE

**§1Toppen barnehage** eies av Anne-Marit Skei og skal drives etter lov om barnehager med forskrift; Lov 17 Juni 2005. Det nevnes her §1: ” Barnehageloven § 1 (Formål) lyder som følger: «Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.»

Det følger av rammeplanen kapittel 1 (Barnehagens verdigrunnlag) at Barnehagens samfunnsmandat er, i samarbeid og forståelse med hjemmet, å ivareta barnas behov for omsorg og lek og fremme læring og danning som grunnlag for allsidig utvikling. Lek, omsorg, læring og danning skal ses i sammenheng. Dette redegjøres nærmere for i årsplanen for barnehagen.

**§2 Toppen barnehage** drives i 1 etasje, med privat bolig i 2 etasje, der eier av barnehagen bor.

Inne: Toppen barnehage disponerer 1. etasje på 63,3m2 som er leke og oppholdsrom. Barnehagen følger veiledende arealnorm for lekearealet inne som er 4 kvadratmeter per barn over tre år og 5,33 kvadratmeter per barn under tre år.

Ute: Utearealet rundt selve barnehagen er på 200m2, men barnehagen leier en inngjerdet naturtomt over veien på ca 1800m2. Barnehagen ligger i gangavstand til Gøif idrettsanlegg, Lahelle, Gokstad haugen, skogen og lekeplasser.

**§3.Samarbeidsutvalget:** Foreldrerådet og de ansatte velger hvert år det antall representanter som skal sitte i utvalget. Utvalget velges for et år av gangen og fungerer til et nytt utvalg er valgt. Samarbeidsutvalget konstituerer seg selv ved valg av leder, sekretær og eventuelt vararepresentanter. Styrer/daglig leder og pedagogisk leder har møte-, uttalelses- og forslagsrett i utvalget. Samarbeidsutvalget skal fungere som et forum mellom foreldre, ansatte og eier. Saker som skal behandles i samarbeidsutvalget kan for eksempel være årsplan, dugnader og temakvelder. Det skal ellers være et kontaktskapende, samordnende og rådgivende organ. Utvalget skal være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet. For utvalget gjelder øvrige bestemmelser gitt i lov om barnehager §4. Samarbeidsutvalget består av 2 foreldre/foresatte og 2 ansatte i barnehagen, slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene.

**§4 Foreldreråd:** Foreldrerådet i barnehagen består av foreldre/foresatte til alle barna i barnehagen. Det skal fremme samarbeid mellom hjem og barnehage. Foreldrerådet kan be om å få forelagt saker som er av vesentlig betydning for foreldrenes forhold til barnehagen, og rådet har rett til å uttale seg i slike saker før avgjørelser blir tatt. Ved avstemning i foreldrerådet gis det en stemme for hvert barn de foresatte representerer. En avstemning i foreldrerådet vil ha en rådgivende funksjon i forhold til en eventuell beslutning i samarbeidsutvalget. Barnehagens styrer/pedagogisk leder innkaller foreldrerådet minst en gang hvert år innen september måned for å foreta valg av foreldrerepresentanter til samarbeidsutvalget.

**§5 Opptak av barn og opptakskriterier:** Toppen barnehage er med i samordnet kommunalt opptak, og søknad sendes over internett. Opptak av barn og behandling av søknader om plass foretas av eier/styrer. Det er klageadgang på opptaket, se lov om barnehager §6. Barnehagen praktiserer et løpende opptak gjennom hele året, men med hovedopptak i perioden 01jan-01.apr. Foresatte kan si opp plassen med 3 måneders varsel. Av praktiske grunner unngår vi å ta inn barn under et år så langt det er mulig.

Generelle opptakskriterier:

1. Barn som faller inn under lov om barnehager, §18,”barn med nedsatt funksjonsevne” skal ha prioritet ved opptak, dersom barnet etter sakkyndig vurdering har nytte av opphold i barnehagen.
2. Barn som det er fattet vedtak om etter lov om barneverntjenester §§ 4-12 og 4-4 annet og fjerde ledd.
3. Barn av ansatte gis prioritet
4. Søsken gis prioritet
5. Barn i nærområdet
6. Andre barn i Sandefjord kommune
7. Øvrige.

Uregelmessig fremmøte, manglende betaling eller ubegrunnet fravær over lengre tid kan føre til at plassen tildeles andre. Avgjørelsen om dette tas av barnehagens eier. Barnehagen har rett til å si opp plassen hvis foreldrene må forandre på barnets oppholdstid og dette ikke er forenelig med barnegruppens totale sammensetning. Eier forbeholder seg retten til å si opp plassen med 14 dagers skriftlig varsel – etter nevnte kriterier for dette.

**§6 Åpningstider og ferie:** Toppen barnehage har åpent fra og med mandag til fredag. Daglig åpningstid er fra kl.07.00-16.30. Barnehagen har åpent i skolens høst og vinterferie. Det holdes ikke åpent i jul og påske, da følger barnehagen skolens fridager. Det er stengt/ferie de siste 3 ukene i juli samt alle helligdager. Barnehagen kan ha opptil 6 planleggingsdager pr. barnehageår og er da stengt for barna.

**§7 Foreldrebetaling/oppsigelse:** Betalingen for opphold til barnehagen følger til en hver tid gjeldende satser fastsatt av eier, det gis søskenmoderasjon i barnehagen. Betaling skjer forskuddsvis innen den 1. i hver mnd. Dersom et barn skal slutte må det meldes fra skriftlig minst 3mnd i forveien. Oppsigelsen gjelder fra den 1.hver mnd. Det må betales i oppsigelsestiden. Barn som slutter etter 1.mai må betale ut barnehageåret. Barn som er borte fra barnehagen pga.sykdom, ferie eller lignende medfører dette ikke reduksjon i foreldrebetalingen.

**§ 8 Dugnad:** Vi har dugnad 1-2 ganger pr år og en av foreldrene blir da med å hjelper med forefallende arbeid inne og på uteplassen. Det skal gis tilbud om alternative oppgaver hvis man ikke har mulighet å møte til dugnad. Hvis dette heller ikke blir gjort blir det lagt til et bot på 500kr på førstkommende foreldrebetaling.

**§9 Taushetsplikt:** Samarbeidsutvalget i barnehagen, ansatte og andre som får kjennskap til fortrolige opplysninger vedrørende barn og/eller deres foresatte er undergitt taushetsplikt og styrer er ansvarlig for at alle undertegner. ”Erklæring om taushetsplikt for ansatte”.

**§10 Sykdom:** Sykdomsfravær meldes til barnehagen, hvis mulig til vanlig fremmøtetid og senest innen 2 dager. Syke barn kan ikke oppholde seg i barnehagen og det er barnets allmenntilstand som avgjør om de må holde seg hjemme. Vi følger anbefalinger til FHI.

**§11 Internkontroll:** Barnehagen har utarbeidet internkontroll, prosedyrer og rutiner for å sikre at helse, miljø og sikkerhet blir ivaretatt i henhold til gjeldende lover, forskrifter og bestemmelser.

**§12 Ansvarsfraskrivelse:** Barnehagen har ikke ansvar for medbrakte leker

Vedtektene er redigert og lagt frem i samarbeidsutvalget 11.10.2023